Obchodný dom Saratov

Obchodný dom Saratov (pôvodne Atrium Saratov alebo Obchodné centrum Saratov) je nákupné centrum na Saratovskej ulici, Bratislava – mestská časť Dúbravka. Centrum bolo otvorené v roku 1979, rekonštrukcia v roku 2008 pridala vyše 2 500 metrov štvorcových a posledná rekonštrukcia v roku 2014 zväčšila celkovú plochu na 7 744 metrov štvorcových. História Pôvodné nákupné stredisko navrhli v rokoch 1975 - 1983 architekti pod vedením Imricha Ehrenbergera ako súčasť vyššej občianskej vybavenosti sústredenej okolo Saratovskej ulice, ktorá tvorila hlavnú komunikačnú trasu nového panelákového sídliska. Nákupné stredisko bolo dokončené v roku 1983 pod názvom Dom služieb Saratov a tvorila ho zložitá štruktúra uzavretých vnútorných obchodných plôch a otvorených aj krytých vonkajších verejných priestorov. Jadrom priestorovej koncepcie bola čiastočne krytá obchodná ulica prechádzajúca centrom strediska, do ktorej ústili jednotlivé obchodné prevádzky. Stredisko obsahovalo aj viaceré umelecké diela, napríklad sústavu monumentálnych dekoratívnych plastík od akademickej sochárky Ľudmily Cvengrošovej a fontánu. V roku 2006 bol názov strediska Dom služieb Saratov, bolo na približne 75% obsadené a celé bolo vo vlastníctve hlavného mesta SR Bratislavy. Súdny znalec stanovil jeho cenu na 23 809 379 Sk a konštatoval, že údržbe je zo strany vlastníka venovaná len minimálna najnutnejšia starostlivosť. Na začiatku 21. storočia bola budova kompletne prestavaná, pričom sa znovu využila jej pôvodná konštrukcia a iba do určitej miery sa zachovali časti priestorového riešenia. Viaceré umelecké diela boli odstránené. Komplexná premena bola zavŕšená v roku 2008 rekonštrukciou druhej časti, zvanej aj OC Saratov 2. Vzniklo ďalších 2 320 m2 čistej obchodnej plochy a taktiež prepojenie s OC Saratov 1. Už v roku 2020 si budova vyžiadala ďalšiu rekonštrukciu, ktorá prebehla za plnej prevádzky obchodného strediska. Rekonštrukcia mala zabrániť aj lietaniu a hniezdeniu vtákov v stropnej časti medzi dvomi budovami. Po rekonštrukcii mal Obchodný dom Saratov dve poschodia, 19 obchodných prevádzok, dve kaviarne a reštaurácie a dodnes patrí k najstarším obchodným centrám v Bratislave. Dopravné spojenie Podvornice (OD Saratov) (stav k 2. septembru 2024) Referencie Externé odkazy Domovská stránka